**การศึกษาพฤติกรรมการใช้บริการพยากรณ์ตรวจดวงชะตา**

**ของนักศึกษามหาวิทยาลัยราชภัฏภูเก็ต**

อังคณา เหล่าศรีไชย[[1]](#footnote-1)

พรรณวดี ขำจริง[[2]](#footnote-2)

**บทคัดย่อ**

การวิจัยครั้งนี้มีวัตถุประสงค์ เพื่อศึกษาพฤติกรรมการใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต และศึกษาความสัมพันธ์การใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต กลุ่มตัวอย่าง คือ นักศึกษามหาวิทยาลัยราชภัฏภูเก็ต ทั้งหมด 400 คน สถิติที่ใช้ในการวิเคราะห์ ได้แก่ ค่าความถี่ ค่าร้อยละ และค่าไคสแควร์ ผลการวิจัยพบว่า

1) พฤติกรรมการใช้บริการพยากรณ์ตรวจดวงชะตา ส่วนใหญ่ใช้บริการ สัปดาห์ละ 1 ครั้ง ระยะเวลา 5-8 เดือน มีค่าใช้จ่าย 51-100 บาท สาเหตุการใช้บริการ การดำเนินชีวิตมีปัญหาติดขัด แสวงหาช่องทางในการใช้บริการผ่าน Facebook ความรู้สึกภายหลัง มีความมั่นใจ กล้าคิด กล้าตัดสินใจ

2) ศึกษาความสัมพันธ์การใช้บริการพยากรณ์ตรวจดวงชะตา ระหว่างเพศกับความถี่ในการใช้บริการ โดยผลของการใช้บริการ พบว่าเพศมีความสัมพันธ์กับความถี่และช่วงเวลาการใช้บริการ,เสพติดใช้บริการอย่าง  
มีนัยสำคัญทางสถิติที่ระดับ 0.05

**คำสำคัญ : พยากรณ์ตรวจดวงชะตา พฤติกรรมการใช้บริการ**

**Study of Horoscope Fortune Service Behaviors**

**of Phuket Rajabhat University Students**

**Abstract**

The objectives of this research study were to study about horoscope fortune service behaviors of Phuket Rajabhat University students and to study about the relationship of horoscope fortune service behaviors of the students. The sample was 400 Phuket Rajabhat University students. The statistics were used for data analysis using frequency, percentage and Chi-square.

The findings of this research were found that 1) Most horoscope fortune service behaviors utilized the service once a week. According to the service, they spent 51-100 baht in 5-8 months. The reason was problems of their lives. They utilized through facebook application. They could be confident and dared to make brave decision after using.

2) Study of the relationship horoscope fortune service between genders and frequency of the service, it was found that there were relationship among genders, frequency and timing of service. Moreover, they addicted the service was statistically significant at 0.05 level.

**Keywords**: Horoscope Fortune Service Behaviors

**1.บทนำ**

โหราศาสตร์เป็นศาสตร์ที่เกิดขึ้นในโลกอย่างยาวนานไม่น้อยกว่า 4,000 ปี โดยค้นพบครั้งแรกในแถบประเทศ อียิปต์ กรีก และอินเดีย แต่ไม่มีการพบหลักฐานว่าชนชาติใดเป็นผู้ริเริ่มศาสตร์พยากรณ์นี้ จากนั้นได้มีการถ่ายผ่านความรู้มาในแถบประเทศทางพม่า เขมร และไทย (โสรัช แสนศิริพันธ์, 2542) การถ่ายทอดและเผยแพร่ศาสตร์พยากรณ์ สามารถแบ่งออกเป็น 2 ระบบ (จรัญพิกุล, 2537) ได้แก่ โหราศาสตร์เคลื่อนที่หรือที่เรียกว่าโหราศาสตร์สายนะ (Tropical Zodiac หรือ Movable Zodiac) ซึ่งทั่วไปเรียกว่า “โหราศาสตร์สากล” นิยมใช้ทั่วไปแถบตะวันตก (โหราศาสตร์ตะวันตก) และโหราศาสตร์คงที่ หรือที่เรียกว่าโหราศาสตร์ นิรายนะ (Sidereral Zodist หรือ Fixed Zodisc) ซึ่งทั่วไปเรียกว่า“ โหราศาสตร์ตะวันออก” นิยมใช้ทั่วไปแถบตะวันออก เช่น ไทย พม่า อินเดีย จีน ฯลฯ (ปริญญา นาคปฐม และพิทักษ์ ศิริวงศ์, 2560)

ความเชื่อทางพระพุทธศาสนา และความเชื่อทางโหราศาสตร์ (กฤติกาวลัย หิรัญสิ, 2554) ซึ่งไม่มีการเจาะจง เพศ อายุ วัย หรือฐานะ เนื่องจากโหราศาสตร์ถูกเลือกเป็นหนึ่งในทางออกของมนุษย์ เมื่อตกอยู่ในภาวะเครียดการดิ้นรนที่จะหาทางออกเพื่อความอยู่รอดของชีวิต และความต้องการจรรโลงจิตใจ ดังนั้น “หมอดู” จึงถูกเลือกเป็นช่องทางสำหรับการให้คำปรึกษา และทำนายที่มนุษย์ทั่วไปเลือกใช้ (ศูนย์วิจัยกสิกรไทย, 2551) พจนานุกรมฉบับราชบัณฑิตยสถาน พ.ศ. 2542 (2542) นิยามคำว่า “หมอดู” ว่าหมายถึง บุคคลที่ทำหน้าที่พยากรณ์ตามหลักโหราศาสตร์ โดยมีลักษณะการทำนายที่หลากหลาย ตามการค้นคว้าในศาสตร์ที่แต่ละคนสนใจ และศึกษาจนเกิดความเชี่ยวชาญ ตามกรอบขนบธรรมเนียมแต่ละวัฒนธรรม (จรัญพิกุล 2537) (ปริญญา นาคปฐม และพิทักษ์ ศิริวงศ์, 2560) โหราศาสตร์การพยากรณ์มีอิทธิพลต่อประชาชนอย่างมากหาก พิจารณาจากอดีตจนถึงปัจจุบัน เนื่องจากผู้คนที่ใช้บริการศาสตร์พยากรณ์ต้องการที่พึ่งทางใจ และเพื่อหาทางออกให้กับชีวิตของตนเอง โดยศูนย์วิจัยกสิกรไทย ได้สรุปพฤติกรรมการตัดสินใจในการใช้บริการศาสตร์พยากรณ์ของประชาชน เกิดจากปัญหาต่าง ๆ ประกอบไปด้วย ด้านการงาน การเงิน ครอบครัว ความรัก การเรียน สุขภาพ และโชคลาภ ทำให้ศาสตร์พยากรณ์นี้ได้รับความสนใจและเติบโตขึ้นมากในปัจจุบัน เพราะถือว่าเป็นทางออกที่สำคัญให้กับผู้ที่เกิดปัญญาในชีวิตด้านต่าง ๆ (กานธนิกา พรพนิตา และพฤกษทล ชุณหะวัต, 2553) โดยกัญชัช ศศิธรรม, (2541) ได้ศึกษาบทบาทของหมอดูในสังคมไทย : กรณีศึกษาเฉพาะเขตกรุงเทพมหานคร พบว่า สาเหตุของการมาใช้บริการหมอดูส่วนใหญ่ เนื่องจากต้องการรับรู้ดวงชะตาที่จะเกิดขึ้นในอนาคต เพื่อเสริมสร้างกำลังใจในการดำรงชีพ รวมทั้งเป็นแรงบันดาลใจในการทํางาน ซึ่งสอดคล้องกับ บุษบา มณีวรรณ์ (2538) ได้วิเคราะห์กระบวนการปฏิสัมพันธ์ระหว่างหมอดูอาชีพกับบุคคลต่างฐานะทางสังคมและเศรษฐกิจในเขตกรุงเทพมหานคร พบว่าหมอดูที่ให้คำพยากรณ์ที่ดี ทำให้ผู้ใช้บริการมองเห็นทางออกของปัญหาต่าง ๆ และเกิดความสบายใจ มีความหวังและกำลังใจ คลายความวิตกกังวลและสดความเครียด เนื่องจากความเชื่อและศรัทธาในตัวผู้ใช้บริการ ที่เชื่อว่าคำแนะนำของหมอดูสามารถนำไปใช้เพื่อประกอบการตัดสินใจในการดำเนินกิจกรรมต่าง ๆ ของชีวิต (ปริญญา นาคปฐม และพิทักษ์ ศิริวงศ์, 2560)

อาชีพหมอดู อาชีพที่หลายคนสนใจเพราะเนื่องจากมีโอกาสที่จะมีรายได้งามถ้ามีชื่อเสียงและได้รับการยอมรับ จึงไม่น่าแปลกใจที่ในปัจจุบันมีผู้ที่ทำอาชีพหมอดูสมัครเล่นมากมายที่สนใจศึกษาด้วยตนเอง และการเรียนรู้จากบรรดาอาจารย์หมอดูทั้งหลายทำให้โรงเรียนสอนการพยากรณ์ดวงชะตาจัดเป็นธุรกิจที่มีแนวโน้มเพิ่มขึ้น ธุรกิจหมอดูจึงเป็นธุรกิจที่ยังคงเติบโตต่อเนื่องไม่ว่าจะอยู่ในช่วงกาวะเศรษฐกิจรุ่งเรืองหรือซบเซา คนไทยส่วนหนึ่งต้องเผชิญกับภาวะเศรษฐกิจที่บีบคั้น ทำให้เกิดอาการเครียด ภาวการณ์เช่นนี้ทำให้ทุกคนพยายามหาทางออกที่ดีกว่าให้กับชีวิตและจิตใจของตนเอง ซึ่งหมอดูได้รับให้ประกอบคำปรึกษาอีกทางเลือกหนึ่งของคนไทยจำนวนไม่น้อย ถึงแม้ว่าในปัจจุบันบรรดาหมอดูที่มีชื่อเสียงจะเพิ่มราคาค่าบริการ แต่ก็ยังมีลูกค้าไปอุดหนุนอย่างต่อเนื่อง ประเด็นที่น่าสนใจ อยู่ที่การใช้สื่อที่ทันสมัยมากขึ้นในการให้บริการหมอดู ทำให้ธุรกิจหมอดูได้ลูกค้ากลุ่มเป้าหมายที่กว้างมากยิ่งขึ้น โดยเฉพาะกลุ่มวัยรุ่นหรือกลุ่มนักเรียน นักศึกษา กลุ่มหนุ่มสาวสมัยใหม่ที่เคยชินกับการใช้เครื่องมือและอุปกรณ์การสื่อสารที่ทันสมัย ซึ่งทำให้เป้าหมายของการดูหมอเพิ่มบทบาทในการประกอบธุรกิจที่สร้างความบันเทิง และช่วยแก้เหงาในยามว่าง จากที่ธุรกิจมุ่งจะทำนายทายทักอนาคตและเป็นที่ปรึกษายามที่มีปัญหาเท่านั้น นอกจากนี้ปัจจัยสำคัญที่ทำให้บริการหมอดูในสื่อที่ทันสมัยต่าง ๆ ได้รับความนิยมอย่างรวดเร็ว คือ การให้คำทำนายฟรีหรือมีค่าใช้จ่ายถูกกว่าการไปใช้บริการหมอดูตามสถานที่ต่างๆ แต่ถ้าต้องการจะรู้รายละเอียดจึงจะมีการจ่ายเงินกัน (ณัฐชัย อยู่ยืนนาน, 2559)

จากการเติบโตด้านการใช้บริการโหราศาสตร์ในประเทศไทยที่สูงขึ้น ประกอบกับปัญหาต่าง ๆ ที่รุ่มเร้าสภาพจิตใจ จึงทำให้มีผู้ให้บริหารโหราศาสตร์และผู้ที่สนใจเข้ามาในด้านโหราศาสตร์ (รุจิกาญจน์ สานนท์, 2559) รวมไปถึงนักศึกษามหาวิทยาลัยราชภัฏภูเก็ต โดยสาเหตุที่ทำให้นักศึกษามหาวิทยาลัยราชภัฏภูเก็ต ส่วนใหญ่สนใจในด้านโหราศาสตร์ เกิดจากความต้องการรับรู้เรื่องราวในอนาคต ไม่ว่าจะเป็น ด้านความรัก การเรียน ครอบครัว เป็นต้น ด้วยเหตุนี้ ผู้วิจัยจึงได้สนใจที่จะศึกษา พฤติกรรม รูปแบบ ปัจจัยที่ส่งเสริมในการเลือกใช้บริการศาสตร์พยากรณ์ของนักศึกษามหาวิทยาลัยราชภัฏภูเก็ต เพื่อสร้างความเข้าใจในพฤติกรรมในการใช้บริการศาสตร์พยากรณ์ของนักศึกษามหาวิทยาลัยราชภัฏภูเก็ต

**2.วัตถุประสงค์ของงานวิจัย**

1.เพื่อศึกษาพฤติกรรมการใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต

2.ศึกษาความสัมพันธ์ การใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต

**3.แนวคิด ทฤษฎี และงานวิจัยที่เกี่ยวข้อง**

**3.1 แนวคิดและทฤษฎีที่เกี่ยวข้องกับพฤติกรรม**

สังคม ตัดโส (2541 : 11)กล่าวว่าพฤติกรรม หมายถึง การกระทำหรือกิจกรรมทุกสิ่งทุกอย่างที่มนุษย์กระทำ ซึ่งอาจเป็นไปได้โดยไม่รู้ตัว หรือเป็นการกระทำที่มีจุดมุ่งหมาย รวมทั้งตรึกตรองมาเป็นอย่างดีมาแล้ว โดยบุคคลที่อยู่รอบข้างสามารถสังเกตการณ์กระทำนั้นได้หรือไม่หรือไม่ก็ตามสามารถใช้เครื่องมือทดสอบได้

**3.2 แนวคิดและทฤษฎีที่เกี่ยวข้องกับการใช้บริการ**

Kotler (1999) กล่าวว่า ผู้บริโภคมีการคิด และการตัดสินใจในการซื้อผลิตภัณฑ์หรือบริการ

**3.3 แนวคิดและทฤษฎีที่เกี่ยวข้องกับการพยากรณ์ตรวจดวงชะตา**

พลตรีประยูร พลอารีย์ (มปพ.)กล่าวว่า การพยากรณ์นั้นเป็นการปฏิบัติเพื่อสืบเสาะหาความจริงโดยอาศัยข้อมูลที่พิสูจน์ทราบแล้วว่าเป็นข้อเท็จจริง เครื่องมือหลักของการพยากรณ์คือการอนุมานซึ่งมีเงื่อนไขรองเป็น “เหตุ” และข้อยุติเป็น “ผล” หรือคำพยากรณ์ที่ต้องการ

**3.4 งานวิจัยที่เกี่ยวข้อง**

ณัฐชัย อยู่ยืนนาน (2559) ได้ศึกษาพฤติกรรมการใช้บริการพยากรณ์โชคชะตาของนักศึกษามหาวิยาลัยศิลปากร ผลการวิจัยพบว่า นักศึกษามหาวิทยาลัยศิลปากรที่ใช้บริการพยากรณ์โชคชะตาส่วนใหญ่  
เป็นเพศหญิง (ร้อยละ 52.8) ใช้บริการพยากรณ์โชคชะตาประเภทโหราศาสตร์ (ร้อยละ 43.5) ใช้บริการพยากรณ์โชคชะตาผ่านทางอินเทอร์เน็ต (ร้อยละ 78.0) ใช้บริการพยากรณ์โชคชะตาน้อยกว่าปีละ 1 ครั้ง (ร้อยละ 48.8) เรื่องที่ต้องการใช้บริการพยากรณ์โชคชะตาคือเรื่องความรัก (ร้อยละ 39.8) เหตุผลการใช้บริการพยากรณ์โชคชะตา (ร้อยละ 57.0) เชื่อถือคำทำนายและนำคำทำนายมาประกอบการแก้ปัญหาเพียงร้อยละ 31-50 (ร้อยละ 27.5) จากการทดสอบสมมติฐานแสดงว่านักศึกษามหาวิทยาลัยศิลปากรที่มีปัจจัยส่วนบุคคลแตกต่างกันมีพฤติกรรมการใช้บริการพยากรณ์โชคชะตาที่แตกต่าง

ปริญญา นาคปฐม และพิทักษ์ ศิริวงศ์ (2560) ได้ศึกษารูปแบบและพฤติกรรมในการใช้บริการศาสตร์พยากรณ์ ของอาจารย์ในสถาบันอุดมศึกษา ผลการวิจัยพบว่า ผลการวิจัยพบว่า 1) รูปแบบการใช้บริการศาสตร์พยากรณ์ ประกอบไปด้วย 3 ด้าน ได้แก่ (1) ด้านประเภทของโหราศาสตร์ ซึ่งผู้ให้ข้อมูล  
หลักนิยมศาสตร์พยากรณ์ไพ่ยิบซี (ไพ่ทาโรท์) ตัวเลขฐาน 7 และหัตถศาสตร์ (ลายเส้นบนฝ่ามือ) ตามลำดับ   
(2) ด้านคุณลักษณะของ ผู้พยากรณ์ โดยพิจารณาจากการแต่งกายที่มีความสุภาพ เรียบร้อย น่าเชื่อถือ และผู้พยากรณ์ต้องมีถิ่นพำนักที่เป็นหลักแหล่ง รวมทั้งเป็นที่รู้จักของคนในชุมชน และ (3) ด้านการทำบุญ/ค่าบูชาครู ซึ่งผู้ให้ข้อมูลหลักจะทำบุญด้วยเงิน สิ่งของ หรือไม่ทำบุญ และ 2) พฤติกรรมการใช้บริการศาสตร์พยากรณ์ ประกอบไปด้วย 4 ด้าน ได้แก่ (1) พฤติกรรม การสืบค้นข้อมูลแหล่งพยากรณ์ โดยสืบค้นข้อมูลจากญาติพี่น้อง และเพื่อนร่วมงานที่ใกล้ชิด (2) พฤติกรรมการตัดสินใจใช้บริการศาสตร์พยากรณ์ จําแนกได้เป็น 7 กรณี คือ ความสงสัย ไม่ชอบการรอคอย ความกังวล สนับสนุนการตัดสินใจ เกิดปัญหาติดขัดในการดำเนินชีวิต   
เกิดความอยากรู้อยากลองหรือต้องการท้าทายผู้พยากรณ์ และอยากรู้เหตุการณ์ในอนาคต (3) พฤติกรรมการสื่อสารกับผู้พยากรณ์ แบ่งออกเป็น 2 ลักษณะ ได้แก่ การสื่อสารทางเดียว และการสื่อสารสองทางและ   
(4) พฤติกรรมทางความเชื่อ และการสะเดาะเคราะห์ นิยมทำบุญ ใส่บาตร ถวายสังฆทาน สวดมนต์ บวช   
(พระชีพราหมณ์) และปล่อยนกหรือสัตว์น้ำ ข้อสรุป เชิงทฤษฎี คือเมื่อใดก็ตามที่ผู้ให้ข้อมูลหลักมีการกระตุ้นทางพฤติกรรมจากปัจจัยภายใน ได้แก่ ความต้องการ ความปรารถนา และความอยากรู้ เมื่อนั้นจะส่งผลต่อการตัดสินใจในการใช้ บริการศาสตร์พยากรณ์มากกว่าปัจจัยภายนอกอันประกอบด้วย สภาพเศรษฐกิจ ครอบครัว และสภาพแวดล้อมในที่ทำงาน และผลของคำพยากรณ์จะเสริมแรงทางบวกต่อการตัดสินใจ แต่ไม่ส่งผลต่อการเปลี่ยนแปลงพฤติกรรมทางความเชื่อและแนวคิดของผู้ให้ข้อมูลหลัก

อาทิตยา เข็มทอง (2552) ได้ศึกษาการเปิดรับสื่อการทำนายดวงชะตา ทัศนคติและพฤติกรรมการใช้บริการทำนายดวงชะตา ของคนกรุงเทพฯ พบว่า 1. คนกรุงเทพฯ ส่วนใหญ่มีการเปิดรับสื่อการทำนายดวงชะตาจากสื่อบุคคลอยู่ในระดับต่ำมาก จากสื่อมวลชนในระดับต่ำ จากสื่อเฉพาะกิจในระดับต่ำมาก จากสื่อประกอบการทํานายดวงชะตาในระดับต่ำ จากสื่ออินเทอร์เน็ตในระดับต่ำมาก และจากโทรศัพท์มือถือในระดับต่ำมาก 2. คนกรุงเทพฯ ส่วนใหญ่มีทัศนคติต่อเรื่องการทำนายดวงชะตาในระดับปานกลาง 3. คนกรุงเทพฯ ส่วนใหญ่มีพฤติกรรมการใช้บริการทำนายดวงชะตาในระดับต่ำ 4. การเปิดรับสื่อการทํานายดวงชะตาจากสื่อบุคคล สื่อมวลชน สื่อเฉพาะกิจ สื่อประกอบการ ทํานายดวงชะตา และสื่ออินเทอร์เน็ต มีความสัมพันธ์เชิงบวกกับทัศนคติที่มีต่อเรื่องการใช้บริการ ทํานายดวงชะตา 5. การเปิดรับสื่อการทํานายดวงชะตาจากโทรศัพท์มือถือ ไม่มีความสัมพันธ์กับทัศนคติที่มี ต่อเรื่องการทํานายดวงชะตา 6.การเปิดรับสื่อการทํานายดวงชะตาจากสื่อบุคคล และสื่อมวลชน สื่อเฉพาะกิจ สื่อ ประกอบการทํานายดวงชะตา สื่ออินเทอร์เน็ต และโทรศัพท์มือถือมีความสัมพันธ์เชิงบวกกับพฤติกรรม การใช้บริการทํานายดวงชะตา 7. ทัศนคติที่มีต่อเรื่องการทำนายดวงชะตา มีความสัมพันธ์เชิงบวกกับพฤติกรรมการใช้บริการ

**4.กรอบแนวคิดการวิจัย**

**พฤติกรรมการใช้บริการพยากรณ์ตรวจดวงชะตา**

1.เกิดความต้องการ

2.แสวงหาข้อมูล

3.ประเมินทางเลือก

4.ตัดสินใจซื้อ

5.ความรู้สึกหลังการซื้อ

**บริการพยากรณ์ตรวจดวงชะตา**

กิจกรรมที่เป็นทั้งศาสตร์และศิลป์ในการทำนายบุคคล ซึ่งจะได้รับข้อมูล คำแนะนำ เพื่อสร้างความมั่นใจ ในเรื่องต่าง ๆ ไม่ว่าจะเป็นแนวทางในการดำเนินชีวิต สุขภาพ ความรัก การเรียน การทำงาน อนาคต เป็นต้น

ศึกษาพฤติกรรมการใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต

**การตัดสินใจในการใช้บริการพยากรณ์ตรวจดวงชะตา**

อิทธิพลภายนอก : วัฒนธรรม,วัฒนธรรมย่อย,กลุ่มอ้างอิง,ครอบครัว,กิจกรรมทางการตลาด

อิทธิพลภายใน : ความเข้าใจ,การเรียนรู้,ความจำ,เหตุจูงใจ,อารมณ์ความรู้สึก

ที่มา : สลิลทิพย์ ธนสมบัตินันท์, 2556

**5.วิธีการดำเนินการวิจัย**

**5.1 ประชากรและกลุ่มตัวอย่าง**

ประชากรที่ใช้ในการวิจัยครั้งนี้ คือ นักศึกษาระดับอุดมศึกษาในระดับปริญญาตรีในจังหวัดภูเก็ต จำนวน 12,146 คน

กลุ่มตัวอย่างที่ใช้ในการศึกษาครั้งนี้ ได้แก่ นักศึกษามหาวิทยาลัยราชภัฏภูเก็ต จำนวน 400 คน กำหนดขนาดกลุ่มตัวอย่าง โดยใช้วิธีการคำนวณตามแนวคิดของทาโร่ ยามาเน่ (Yamane,1973) การสุ่มขนาดกลุ่มตัวอย่างในการวิจัยใช้วิธีการสุ่มแบบหลายขั้นตอน (Multi-stage Random Sampling)

**5.2 ระเบียบวิธีวิจัย**

การศึกษาครั้งนี้เป็นการศึกษาวิจัยเชิงปริมาณ เพื่อศึกษาพฤติกรรมการใช้บริการพยากรณ์ตรวจ ดวงชะตาของนักศึกษามหาวิทยาลัยราชภัฏภูเก็ต

**5.3 เครื่องมือที่ใช้ในการวิจัย**

เครื่องมือที่ใช้ในการรวบรวมข้อมูลสำหรับการศึกษาวิจัยครั้งนี้ คือ แบบสอบถามที่ผู้วิจัยสร้างขึ้นจากแนวคิดและผลงานที่เกี่ยวข้อง โดยแบ่งออกเป็น 3 ด้าน ดังนี้

1) แบบสอบถามข้อมูลทั่วไปของผู้ตอบแบบสอบถามวิเคราะห์โดยการหาค่าความถี่ (Frequency) และหาค่าร้อยละ (Percentage)

2) แบบสอบถาม ตอนที่ 2 เป็นแบบเลือกตอบ (Check list) ข้อมูลพฤติกรรมการใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต ประกอบด้วย สาเหตุ ในการใช้บริการพยากรณ์ตรวจดวงชะตา ค่าใช้จ่ายในการใช้บริการ แหล่งที่ใช้บริการ ความถี่ในการใช้บริการ ช่วงเวลาในการใช้บริการ ประเภทของศาสตร์พยากรณ์ที่เลือกใช้ หาค่าความถี่ (Frequency) หาค่าร้อยละ (Percentage) และค่าไคสแควร์ [(Chi-Square)](https://pantip.com/topic/35160340)

3) แบบสอบถาม ตอนที่ 3 เป็นแบบเลือกตอบ (Check list) แบบสอบถามเกี่ยวกับทัศนคติที่มีต่อการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต

ก่อนการนำแบบสอบถามซึ่งเป็นเครื่องมือการวิจัยไปเก็บรวบรวมข้อมูลนั้น ผู้วิจัยได้นำเครื่องมือให้ผู้เชี่ยวชาญได้ตรวจสอบความเที่ยงตรงและความน่าเชื่อถือของเครื่องมือการวิจัย และหลังจากนั้นได้ทำการปรับปรุงแก้ไขแบบสอบถามตามข้อเสนอแนะของผู้เชี่ยวชาญ

**5.4 การเก็บรวบรวมข้อมูล**

ผู้วิจัยเก็บข้อมูลโดยส่งแบบสอบถามบนเว็บไซต์ Google form และส่งให้กลุ่มตัวอย่าง 400 คน บนแอปพลิเคชัน Facebook,Instagram เพื่อเก็บรวบรวมข้อมูลแบบสอบถามทำการตอบแบบสอบถามนี้ โดยเก็บข้อมูลในระหว่างเดือนตุลาคม – ธันวาคม

การวิจัยนี้ได้มีการวิเคราะห์ผลการวิจัยโดยใช้สถิติ คือ ค่าร้อยละ ค่าความถี่ และค่าไคแสควร์

**5.5 การเก็บรวบรวมข้อมูล**

1. ข้อมูลทั่วไปของผู้ตอบแบบสอบถามวิเคราะห์โดยการหาค่าความถี่ (Frequency) และหาค่าร้อยละ (Percentage)

2. ข้อมูลเกี่ยวกับพฤติกรรมการใช้บริการพยากรณ์ตรวจดวงชะตา หาค่าความถี่ (Frequency) หาค่าร้อยละ (Percentage)

3. ข้อมูลเกี่ยวกับทัศนคติที่มีต่อการพยากรณ์ตรวจดวงชะตา หาค่าความถี่ (Frequency) หาค่าร้อยละ (Percentage) และค่าไคสแควร์ [(Chi-Square)](https://pantip.com/topic/35160340)

**5.6 สถิติที่ใช้ในการวิเคราะห์ข้อมูล**

1. ค่าสถิติร้อยละ (Percentage) วิเคราะข้อมูลทั่วไปของกลุ่มประชากรโดยแจกแจงความถี่ ร้อยละ ซึ่งมีสูตรในการคํานวณดังนี้

P = 

เมื่อ P แทนค่าร้อยละ

F แทนจำนวนผู้ตอบแบบสอบถาม

N แทนจำนวนประชากร

2. การวิเคราะห์ข้อมูลแบบสอบถามตอนที่ 1 เกี่ยวกับข้อมูลทั่วไปนำมาวิเคราะห์โดยการแจกแจง ความถี่ หาค่าร้อยละ แล้วนำเสนอในรูปแบบตารางประกอบความเรียง

3. การวิเคราะห์ข้อมูลแบบสอบถามตอนที่ 2 แบบสอบถามพฤติกรรมการใช้บริการพยากรณ์ตรวจ ดวงชะตาของนักศึกษามหาวิทยาลัยราชภัฏภูเก็ต หาค่าความถี่ (Frequency) หาค่าร้อยละ (Percentage)

4.การวิเคราะห์ข้อมูลแบบสอบถามตอนที่ 3 แบบสอบถามทัศนคติที่มีต่อการพยากรณ์ตรวจดวงชะตา ของนักศึกษามหาวิทยาลัยราชภัฏภูเก็ต หาค่าความถี่ (Frequency) หาค่าร้อยละ (Percentage) และค่าไคสแควร์ (Chi-Square)

**6.ผลการวิจัย**

1. ปัจจัยส่วนบุคคล ผู้ตอบแบบสอบถามส่วนใหญ่เป็นเพศหญิง จำนวน 238 คน คิดเป็นร้อยละ 59.50 ชั้นปีที่ศึกษา ชั้นปีที่ 1 จำนวน 53 คน คิดเป็นร้อยละ 13.30 คณะมนุษย์ศาสตร์และสังคมศาสตร์ จำนวน 141 คน คิดเป็นร้อยละ 35.30

2.ผลการศึกษาพฤติกรรมการใช้บริการพยากรณ์ตรวจดวงชะตา พบว่านักศึกษาส่วนใหญ่ใช้บริการพยากรณ์ตรวจดวงชะตา สัปดาห์ละ 1 ครั้ง จำนวน 193 คน คิดเป็นร้อยละ 48.20 ใช้บริการพยากรณ์ตรวจดวงชะตาเป็นระยะเวลา 5-8 เดือน จำนวน 180 คน คิดเป็นร้อยละ 45.00 ใช้ช่วงวันที่สะดวกในการใช้บริการพยากรณ์ตรวจดวงชะตา จำนวน 302 คน คิดเป็นร้อยละ 75.50 ช่วงเวลาในการใช้ ช่วงเวลาที่สะดวก จำนวน 359 คน คิดเป็นร้อยละ 89.00 โดยมีช่องทางในการใช้บริการพยากรณ์ตรวจดวงชะตา ผ่านสื่อออนไลน์ต่าง ๆ เช่น Facbook,Twitter,Instagram,Line,Youtube เป็นต้น จำนวน 385 คน คิดเป็นร้อยละ 96.30 โดยค่าใช้จ่ายในการใช้บริการพยากรณ์ตรวจดวงชะตาต่อครั้งอยู่ที่ 51-100 บาท จำนวน 248 คน คิดเป็นร้อยละ 62.00 ทดลองใช้บริการพยากรณ์ตามคำแนะนำของคนรู้จัก จำนวน 258 คน คิดเป็นร้อยละ 64.50 ได้รับอิทธิพลความเชื่อด้านการพยากรณ์ตรวจดวงชะตา จำนวน 317 คน คิดเป็นร้อยละ 79.30 โดยแสวงหาช่องทางในการใช้บริการพยากรณ์ตรวจดวงชะตาผ่านทาง Facbook จำนวน 309 คน คิดเป็นร้อยละ 77.30 มีการเข้าถึงข้อมูลผ่านทาง Facebook จำนวน 325 คน คิดเป็นร้อยละ 81.30 โดยอารมณ์และความรู้สึกก่อนตัดสินใจใช้บริการมีอารมณ์และความรู้สึก ตื่นเต้น จำนวน 200 คน คิดเป็นร้อยละ 50.00 โดยปัจจัยที่ทำให้นักศึกษาเลือกใช้บริการศาสตร์พยากรณ์ในแต่ละครั้ง การดำเนินชีวิตมีปัญหาติดขัด จำนวน 271 คน คิดเป็นร้อยละ 67.80 โดยความรู้สึกภายหลังจากที่ได้รับบริการ มีความมั่นใจ กล้าคิด กล้าตัดสินใจ จำนวน 307 คน คิดเป็นร้อยละ 76.80 เชื่อในคำทำนายของผู้พยากรณ์ 41-60% จำนวน 152 คน คิดเป็นร้อยละ 38.00 และมีช่องทางการสื่อสารกับผู้พยากรณ์ผ่านทาง Facebook จำนวน 320 คน คิดเป็นร้อยละ 80.00 โดยมีหัวข้อที่สนใจในการรับการใช้บริการพยากรณ์ตรวจดวงชะตาในเรื่อง ความรัก จำนวน 360 คน คิดเป็นร้อยละ 90.00 และสถานที่ที่ใช้บริการพยากรณ์ตรวจดวงชะตาใช้บริการผ่านทาง เพจ Facebook จำนวน 362 คน คิดเป็นร้อยละ 90.50 และการพยากรณ์ตรวจดวงชะตาช่วยเพิ่มความมั่นใจในสิ่งที่ต้องการพยากรณ์ เห็นด้วย จำนวน 310 คน คิดเป็นร้อยละ 77.50 ไม่เห็นด้วย จำนวน 90 คน คิดเป็นร้อยละ 22.50 และมีความจำเป็นในการใช้บริการพยากรณ์ตรวจดวงชะตา จำเป็น จำนวน 300 คน คิดเป็นร้อยละ 75.00 ไม่จำเป็น จำนวน 100 คน คิดเป็นร้อยละ 25.00 โดยแพคเกจพยากรณ์ที่เคยได้รับจากการใช้บริการพยากรณ์ตรวจดวงชะตา คนโสด จำนวน 266 คน คิดเป็นร้อยละ 66.50 และประเภทของศาสตร์พยากรณ์ที่เลือกใช้สำหรับการพยากรณ์ ไพ่ทาโรต์หรือไพ่ยิปซี จำนวน 309 คน คิดเป็นร้อยละ 77.40 โดยผู้พยากรณ์ตรวจดวงชะตาที่นักศึกษาส่วนใหญ่รู้จัก หมอลักษณ์ ฟันธง จำนวน 357 คน คิดเป็นร้อยละ 89.30 ในการพยากรณ์ตรวจดวงชะตามีนักศึกษาที่ เคยได้รับการพยากรณ์ตรวจชะตา จำนวน 343 คน คิดเป็นร้อยละ 85.80 ไม่เคย ได้รับการพยากรณ์ตรวจชะตา จำนวน 57 คน คิดเป็นร้อยละ 14.20 มีการนำคำพยากรณ์มาประกอบการแก้ปัญหา เคย แนะนำผู้อื่นมาใช้บริการพยากรณ์ตรวจดวงชะตา จำนวน 314 คน คิดเป็นร้อยละ 75.50 ไม่เคย แนะนำผู้อื่นมาใช้บริการพยากรณ์ตรวจดวงชะตาจำนวน 86 คน คิดเป็นร้อยละ 21.50 โดยการตัดสินใจในการใช้บริการพยากรณ์ตรวจดวงชะตานั้นถูกต้อง ใช่ จำนวน 345 คน คิดเป็นร้อยละ 86.30 ไม่ใช่ จำนวน 55 คน คิดเป็นร้อยละ 17.30 โดยค่าพยากรณ์มีผลต่อการตัดสินใจเลือกใช้บริการศาสตร์พยากรณ์ ใช่ จำนวน 340 คน คิดเป็นร้อยละ 85.00 ไม่ใช่ จำนวน 60 คน คิดเป็นร้อยละ 15.00 โดยนักศึกษามีความคาดหวังในการใช้บริการพยากรณ์ตรวจดวงชะตา จำนวน 48 คน คิดเป็นร้อยละ 12.00 , มีความพึงพอใจในการใช้บริการพยากรณ์ตรวจดวงชะตาในแต่ละครั้ง จำนวน 29 คน คิดเป็นร้อยละ 7.20 , มีความพึงพอใจในการบริการของผู้พยากรณ์ ในระดับมากที่สุด จำนวน 32 คน คิดเป็นร้อยละ 8.00

3. ผลการศึกษาความสัมพันธ์เพศกับความถี่การใช้บริการพยากรณ์ตรวจดวงชะตา พบว่า เพศมีความสัมพันธ์กับความถี่ในการใช้บริการพยากรณ์ตรวจดวงชะตา , ระยะเวลาในการใช้บริการพยากรณ์ตรวจดวงชะตา , ค่าพยากรณ์มีผลต่อการตัดสินใจในการใช้บริการพยากรณ์ตรวจดวงชะตา , ความจำเป็นในการใช้บริการพยากรณ์ตรวจดวงชะตา และการเสพติดในการใช้บริการพยากรณ์ตรวจดวงชะตา อย่างมีนัยสำคัญทางสถิติที่ระดับ 0.05 และเพศไม่มีความสัมพันธ์กับช่วงเวลาในการใช้บริการพยากรณ์ตรวจดวงชะตาอย่างมีนัยสำคัญทางสถิติที่ระดับ 0.05

**7.อภิปรายผล**

1.ผลการศึกษา พฤติกรรมการใช้บริการตรวจดวงชะตา พบว่า นักศึกษาส่วนใหญ่เคยใช้บริการพยากรณ์ตรวจดวงชะตาเป็นประจำ ซึ่งใช้บริการตามคำแนะนำของคนรู้จัก โดยมีค่าใช้จ่ายในการใช้บริการต่อครั้ง 50-100 บาท และมีปัจจัยที่ทำให้เลือกใช้บริการพยากรณ์ตรวจดวงชะตาคือ การดำเนินชีวิตมีปัญหาติดขัด โดยมีช่องทางในการติดต่อใช้บริการผ่านทาง Facebook

2.ปัจจัยหรือสาเหตุในการใช้บริการพยากรณ์ตรวจดวงชะตา นักศึกษาส่วนใหญ่ มีสาเหตุในการใช้บริการพยากรณ์ตรวจดวงชะตา เพราะ การดำเนินชีวิตมีปัญหาติดขัด สอดคล้องกับงานวิจัยปริญญา นาคปฐม และพิทักษ์ ศิริวงศ์ (2560) ได้ทำการศึกษารูปแบบและพฤติกรรมในการใช้บริการพยากรณ์ของอาจารย์ในสถาบันอุดมศึกษา โดยพบว่า ปัจจัยหรือสาเหตุในการใช้บริการพยากรณ์ มีสาเหตุมาจากการดำเนินชีวิตมีปัญหาติดขัด

3.แหล่งหรือสถานที่ในการใช้บริการพยากรณ์ตรวจดวงชะตา นักศึกษาส่วนใหญ่ ใช้บริการพยากรณ์ตรวจดวงชะตาผ่านทาง เพจ Facebook หรือทางออนไลน์ สอดคล้องกับงานวิจัยอัครกิตต์ สินธุวงศ์ศรี (2559) ได้ทำการศึกษาการรับรู้ การเสพติดและผลกระทบจากการดูดวง โดยพบว่าแหล่งหรือสถานที่ในการใช้บริการพยากรณ์ตรวจดวงชะตาผ่านทาง เพจ Facebook

4.ค่าใช้จ่ายในการใช้บริการพยากรณ์ตรวจดวงชะตา นักศึกษาส่วนใหญ่มีค่าใช้จ่ายใช้บริการแต่ละครั้ง 50-100 บาท สอดคล้องกับงานวิจัยณัฐชัย อยู่ยืนนาน (2559) ได้ทำการศึกษาพฤติกรรมการใช้บริการพยากรณ์โชคชะตาของนักศึกษามหาวิทยาลัยศิลปากร ผลการศึกษาพบว่าค่าใช้จ่ายในการใช้บริการบริการพยากรณ์โชคชะตาต่อครั้ง 50-100 บาท

**8.ข้อเสนอแนะ**

การวิจัยครั้งนี้ เรื่อง พฤติกรรมการใช้บริการพยากรณ์ตรวจดวงชะตาของนักศึกษามหาวิทยาลัยราชภัฏภูเก็ต ผู้วิจัยมีข้อเสนอแนะ ดังนี้

**ข้อเสนอแนะเพื่อการวิจัยครั้งต่อไป**

1.เนื่องจากงานวิจัยครั้งนี้ ผู้วิจัยศึกษาเฉพาะในมหาวิทยาลัยราชภัฏภูเก็ตเท่านั้น ผลการศึกษามีขอบเขตจำกัด ดังนั้น ในการวิจัยครั้งต่อไปควรขยายขอบเขตหรือเพิ่มกลุ่มเป้าหมาย เพื่อให้ได้ข้อมูลที่ครอบคลุมมากขึ้น

2.ผู้ที่ทำการวิจัยควรมีความรู้ในเรื่องที่ทำวิจัยในเรื่องนั้น ๆ เป็นอย่างดี

**9. เอกสารอ้างอิง**

ณัฐชัย อยู่ยืนนาน. (2559). *พฤติกรรมการใช้บริการพยากรณ์โชคชะตาของนักศึกษามหาวิยาลัยศิลปากร*

(รายงานผลการวิจัย). กรุงเทพฯ: บัณทิตวิทยาลัย มหาวิทยาลัยศิลปากร

ดวงรัตน์ ภิรมย์รัตน์. (2555). *ปัจจัยที่มีผลต่อพฤติกรรมการเลือกซื้อเครื่องสำอาง Mineral Makeup ยี่ห้อ*

*Bloom ของผู้บริโภคใน เขตกรุงเทพมหานคร* (สารนิพนธ์)*.* กรุงเทพฯ: มหาวิทยาลัยศรีนครินทรวิโรฒ

ปริญญา นาคปฐม และพิทักษ์ ศิริวงศ์. (2560). รูปแบบและพฤติกรรมในการใช้บริการศาสตร์พยากรณ์ ของ

อาจารย์ในสถาบันอุดมศึกษา.*วารสารมนุษยศาสตร์และสังคมศาสตร์*, 8(1), 68-94

รุจิกาญจน์ สานนท์. (2559). *ปัจจัยเชิงสาเหตุที่มีอิทธิพลต่อเจตนาเชิงพฤติกรรมของผู้ใช้บริการโหราศาสตร์ใน*

*ประเทศไทย* (รายงานผลการวิจัย). กรุงเทพฯ: มหาวิทยาลัยรามคำแหง

วัชพร ทุมมานนท์. (2559). การประยุกต์หลักพุทธสันติวิธีในการพยากรณ์ของนักโหราศาสตร์ไทย

*วารสารสันติศึกษาปริทรรศน์*, 5(พิเศษ), 336-347

สุรคุณ คณุสัตยานนท์. (2556). *ปัจจัยที่ส่งผลต่อการตัดสินใจเลือกใช้บริการคาร์แคร์ ของผู้บริโภคในจังหวัด*

*กรุงเทพมหานคร* (รายงานผลการวิจัย). ปทุมธานี: บัณทิตวิทยาลัย มหาวิทยาลัยกรุงเทพ

สลิลทิพย์ ธนสมบัตินันท์*.* (2556) *พฤติกรรมการตักบาตรและถวายภัตตาหาร เพื่อสุขภาพที่ดีของพระสงฆ์*

(รายงานผลการวิจัย). กรุงเทพฯ:จุฬาลงกรณ์มหาวิทยาลัย

อาทิตยา เข็มทอง. (2552) *การเปิดรับสื่อการทำนายดวงชะตา ทัศนคติและพฤติกรรมการใช้บริการทำนายดวง*

*ชะตา ของคนกรุงเทพฯ* (รายงานผลการวิจัย). กรุงเทพฯ:จุฬาลงกรณ์มหาวิทยาลัย

1. 1นักศึกษา สาขาวิชาเอกสังคมศึกษา คณะครุศาสตร์ มหาวิทยาลัยราชภัฏภูเก็ต

   2อาจารย์ สาขาวิชาเอกสังคมศึกษา คณะครุศาสตร์ มหาวิทยาลัยราชภัฏภูเก็ต [↑](#footnote-ref-1)
2. [↑](#footnote-ref-2)